എട്ടുപേരെ കാണാതായ ഇടുക്കി കൊക്കയാറിലും കൂട്ടിക്കലിലും രാവിലെ രക്ഷാപ്രവര്ത്തനം തുടരും തെരച്ചിലിന് ഡോഗ് സ്ക്വാഡും തിരുവനന്തപുരം:കഴിഞ്ഞദിവസം ഉരുള്പൊട്ടലുണ്ടായ കോട്ടയം കൂട്ടിക്കലിലും ഇടുക്കി കൊക്കയാറിലും രാവിലെ തന്നെ രക്ഷാപ്രവര്ത്തനം തുടരും. രണ്ടിടങ്ങളിലായി 15 പേരെയാണ് ഇനി കണ്ടെത്താനുള്ളത്. കൂട്ടിക്കലില് ഇന്നലെ തന്നെ മൂന്ന് പേരുടെ മരണം സ്ഥിരികരിച്ചിരുന്നു. കൂട്ടിക്കലിലെ കാവാലിയിലാണ് ഇനി തെരച്ചില് നടത്താനുള്ളത്. ഇവിടെ ഇനി 7 പേരെയാണ് കണ്ടെത്താനുള്ളത്. 40 അംഗ സൈന്യം ഇവിടെ രക്ഷാപ്രവര്ത്തനത്തിനെത്തിയിട്ടുണ്ട്. കൂട്ടിക്കല് മേഖലയില് വന് നാശനഷ്ടമാണുണ്ടായിട്ടുള്ളത്. കൊക്കയാറില് രണ്ടിടങ്ങളിലായി എട്ട് പേരെയാണ് കാണാതായത്. രാവിലെ തന്നെ തെരച്ചില് തുടങ്ങുമെന്ന് ഇടുക്കി കളക്ടര് അറിയിച്ചു. ഫയര് ഫോഴ്സ്, എന്ഡിആര്എഫ്, റവന്യു, പൊലീസ് സംഘങ്ങള് ഉണ്ടാകും. കൊക്കയാറില് തെരച്ചിലിന് ഡോഗ് സ്ക്വാഡും തൃപ്പുണിത്തുറ, ഇടുക്കി എന്നിവിടങ്ങളില് നിന്നും എത്തും. കൊക്കയാറില് ഏഴു വീടുകള് പൂര്ണമായി തകര്ന്നു എന്ന് പഞ്ചായത്ത് പ്രസിഡന്റ് അറിയിച്ചു. പുഴയോരത്തെ വീടുകളില് നിന്ന് സാധനങ്ങള് എല്ലാം ഒലിച്ചു പോയി. കൂട്ടിക്കലിലും കൊക്കയാറിലും ഇപ്പോഴും മഴ തുടരുകയാണ്. ഇനിയും ഉരുള്പൊട്ടുമോയെന്ന ആശങ്കയിലാണ് നാട്ടുകാര്. അടുത്ത 3 മണിക്കൂറില് കേരളത്തില് പത്തനംതിട്ട, ഇടുക്കി, കോട്ടയം എന്നീ ജില്ലകളില് ഇടിയോട് കൂടിയ അതിശക്തമായ മഴക്കും മണിക്കൂറില് 40 മുതല് 60 കിലോമീറ്റര് വരെ വേഗതയില് വീശിയടിച്ചേക്കാവുന്ന കാറ്റിനും സാധ്യതയുണ്ടെന്നാണ് കേന്ദ്ര കാലാവസ്ഥ വകുപ്പ് അറിയിച്ചിരിക്കുന്നത്.